
	Comisia pentru buget, finanţe şi bănci
	
	Bucureşti,    14.12.2005    
Nr. 22/641


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru modificarea alineatului 2 al articolului 173 din Legea nr. 58/1998 privind activitatea bancară, cu care comisia noastră a fost sesizată în fond cu adresa Biroului Permanent nr. Pl.X 610 din 05 decembrie 2005 .
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru modificarea alineatului 2 al articolului 173 din Legea nr. 58/1998 privind activitatea bancară
Cu adresa nr. PL.X 610 din 05 decembrie 2005, Biroul Permanent conform art.89 din Regulamentul Camerei Deputaţilor modificat şi completat prin H.C.D. nr. 34/2005, a sesizat, pentru examinare şi avizare în fond, Comisia pentru buget, finanţe şi bănci cu proiectului de Lege pentru modificarea alineatului 2 al articolului 173 din Legea nr. 58/1998 privind activitatea bancară.
La întocmirea raportului s-a avut în vedere avizul Consiliului Legislativ.
Guvernul susţine adoptarea acestei iniţiative legislative, numai în cazul în care societăţile respective sunt „recunoscute de către Banca Naţională a României ca membre ale grupului băncii, la care este acţionar/asociat, acţionând împreună în realizarea activităţilor de interes bancar”.

Proiectului de lege are ca obiect de reglementare modificarea alineatului 2 al articolului 173 din Legea nr. 58/1998 privind activitatea bancară republicată, în sensul de a da posibilitatea executorilor bancari ai băncii să pună în executare toate titlurile executorii, atât cele aparţinând băncii, cât şi cele ale societăţilor din grupul băncii.
Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 24 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de 28 noiembrie 2005.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor .
In urma dezbaterii proiectului de Lege, în şedinţa din data de 14 decembrie 2005, comisia propune supunerea spre dezbaterea şi adoptarea Plenului Camerei Deputaţilor a proiectului de Lege pentru modificarea alineatului 2 al articolului 173 din Legea nr. 58/1998 privind activitatea bancară,  în forma adoptată de Senat.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Experţi parlamentari:

Ene Giorgiana


Roşu Gica

